## El Consell destaca que la Comunitat Valenciana és la segona autonomia que més ocupació ha creat este trimestre segons l’EPA

*** Galvañ ressalta que el sector industrial ha assolit, este trimestre, la xifra de 413.600 persones ocupades, “la xifra d’ocupació més alta en este sector des de 2018”
* El secretari autonòmic posa l’accent en el creixement de l’ocupació entre les dones i les persones més jóvens**

El secretari autonòmic d’Ocupació, Antonio Galvañ, destaca que, segons les dades de l’*Enquesta de la població activa* (EPA), la Comunitat Valenciana és la segona autonomia, darrere d’Andalusia, que més ocupació ha creat este trimestre, amb 37.500 noves ocupacions, i lidera la creació d’ocupació anual.

Segons assenyala Galvañ, “estes dades demostren que la Comunitat Valenciana seguix en la senda de la creació d’ocupació i genera oportunitats laborals a la població”.

El responsable d’Ocupació ressalta que s’ha assolit la xifra de 2.451.000 persones ocupades, la més alta en la Comunitat Valenciana des que es tenen dades.

Quant als sectors, Antonio Galvañ subratlla, especialment, que l’ocupació en el sector industrial augmenta este trimestre en 17.500 persones (+4,2 %), fins a la xifra de 413.600 persones ocupades, “la xifra més alta d’ocupació del sector industrial des de 2018”.

Així mateix, ha posat l’accent en el creixement d’ocupació entre les dones i les persones més jóvens. D’esta manera, detalla que l’ocupació en dones ha augmentat este trimestre un 1,4 %, fins a la xifra d’1.112.300, de nou, “la millor xifra d’ocupació en dones de tota la sèrie històrica”. “A més, la Comunitat Valenciana és l’autonomia amb major augment de dones ocupades en este trimestre”, indicat el secretari autonòmic.

Quant al nombre de persones jóvens ocupades (menors de 25 anys), Antonio Galvañ informa que este trimestre ha crescut en 16.000 persones, fins a la xifra de 164.700, la tercera xifra més alta dels últims 16 anys.

D’altra banda, el director general de Labora atribuïx la pujada de l’atur en la Comunitat Valenciana al final de la campanya estival de contractacions.

Fecha: 24/10/2025